Матачићи су пореклом из Хрватског загорја — разграната породица државних чиновника, официра и уметника. Године 1602. аустријски цар Рудолф II доделио је племство Петру Матачићу, официру у војсци Николе Шубића Зрињског, за заслуге у одбрани Сигета (1566). Отац Коломан био је правник, државни чиновник и оперски баритон; мајка Констанца пл. Никитеску-Ризо, по оцу Румунка, по мајци Немица, била је драмска глумица у Бечу, а наступала је под презименом своје мајке, као Констанца фон Линден. Године 1908. примљен је у Хор бечких дечака при Царској и краљевској дворској капели. Матурирао је 1916. на пијаристичкој класичној гимназији у Бечу. У том граду учио је клавир, оргуље, композицију и дириговање (Д. Валкер, И. Хербст, Ф. Шалк, О. Недбал), али није похађао Конзерваторијум нити је стекао диплому. Године 1916. постао је корепетитор Опере у Келну. После Првог светског рата био је оперски диригент у Осијеку (1919—1920), Новом Саду (1920—1922), Љубљани (1922—1924), Београду (1924—1932), Риги (друга половина 1931) и Загребу (1933—1938), а вршилац дужности директора и диригент Београдске опере и диригент Београдске филхармоније од 1938. до 1941.